יוצאים מהאדישות

לקראת הבחירות 30 באוקטובר 2018

הבחירות בעמק, מחזירות למרכז השיח את שיעור ההצבעה הנמוך שהיה בבחירות הקודמות אצלנו ובעיקר את השאלה: איך מעלים את שיעור ההצבעה?

בבחירות אשר נערכו בשנת 2013 הצביעו כ 51% מכלל תושבי העמק בעלי זכות הצבעה, בעמק יש כ 29800 בעלי זכות הצבעה ולכן כאשר רק כ 15000 מהתושבים מממשים את זכותם, השפעתם על הקורה בעמק, בישוב, הינו נמוך.

יום הבחירות בפתח, הבחירה העתידית למי להצביע גורמת לרבים מאתנו לבטים לא קלים, לכן נושא זה מעלה לדיון את סוגיית שיעור ההצבעה בעמק שלנו!

הבחירות בעמק תהיינה לראשות המועצה האזורית, לוועדים המקומיים ולנציגי הישובים למליאת המועצה,

בבחירות, יתמודדו שלושה מועמדים לראשות המועצה ובנוסף ב 12 מיישובי המועצה תהייה גם התמודדות לנציגות הישוב במליאת המועצה, ב 10 מיישובי המועצה תהייה גם התמודדות בין 2 עד 4 רשימות לוועד המקומי של הישוב.

דאגתנו הגדולה, מה יקרה באותם ישובים שבהם יתקיימו בחירות אך ורק לראשות המועצה? על פניו באותם ישובים לא יהיה "אקשן" בישוב, לכן מדוע לשבור את הראש "שהאחרים יעשו את המלאכה..."

ומאחר ו"זכינו" ליום שבתון בואו תושבים יקרים למלא יום זה בתוכן חשוב והוא להצביע ולהשפיע על חיינו ברחבי המועצה, על חיינו בישוב בו אנו גרים וכמובן את מי אנו רוצים לשלוח כנציגנו למליאת המועצה.

בואו להצביע, בואו להשפיע, ברור שאחר כך בימי שישי בסלון ביתנו כאשר נפגש עם השכן ואו השכן מהישוב הסמוך נקטר על למה כך ולמה לא אחרת, אולם דבר אחד לא יעיק על המצפון שלנו היות ו"אנחנו הצבענו"!

נעלה את המודעות שלנו לעמק ולישוב ועל ידי כך גם נעלה את אחוז המצביעים בעלי זכות הבחירה בעמק!

אתם מצביעים? אתם משפיעים !!!

נאחל הצלחה לכל המתמודדים!

יפתח חן

יו"ר וועדת הבחירות

מועצה אזורית עמק חפר